টাঙ্গাইল : টাঙ্গাইলে সার্বিক বন্যা পরিস্থিতি অপরিবর্তিত রয়েছে। যমুনা নদীর পানি শুক্রবার ৮ সেমি কমে বিপৎসীমার ১৪৪ সেমি ওপর দিয়ে প্রবাহিত হচ্ছে। টাঙ্গাইলের সাতটি উপজেলার নিম্নাঞ্চলে বন্যা দেখা দিয়েছে। এসব অঞ্চলে বন্যার পানিতে বসতবাড়ি তলিয়ে যাওয়ায় অনেকেই ঘরের মধ্যে উঁচু বাঁশের মাচা পেতে পরিবার পরিজন নিয়ে দুর্বিষহ জীবন যাপন করছে। হাজার হাজার মানুষ ঘরবাড়ি ছেড়ে গবাদিপশু নিয়ে আত্মীয়স্বজনের বাড়ি, অন্যের উঁচু জমি ও বাঁধে আশ্রয় নিয়েছে। জেলায় অন্তত পাঁচ লক্ষাধিক মানুষ পানিবন্দী হয়ে পড়েছে। টাঙ্গাইল জেলা প্রশাসক খান মো. নুরুল আমিন জানিছেন, ক্ষতিগ্রস্তদের তালিকা তৈরি করে সাহায্য সহযোগিতা করা হচ্ছে। ইতিমধ্যেই টাঙ্গাইল সদর ও ভুঞাপুর অঞ্চলে ক্ষতিগ্রস্তদের জন্য পাঁচটন খাদ্য সামগ্রী ও নগদ এক লাখ করে টাকা বরাদ্দ দেয়া হয়েছে।